ET Euroopa Liidu Teataja C 185/10

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2011/C 185/05

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„SUSINA DI DRO”

EÜ nr: IT-PDO-0005-0779-30.06.2009

KGT ( ) KPN ( X )

1. Nimetus:

„Susina di Dro”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Kaitstud päritolunimetusega „Susina di Dro” tähistatakse kohalikku sorti „Prugna di Dro” kuuluvaid ploome, mis on üldtuntud ka nime all „Susina di Dro”.

Tarbimisse laskmisel peavad värsked viljad olema terviklikud, värske ja terve välimusega, puhastatud, ilma võõrolluse ja ebaloomuliku lõhnata, ovaalse kujuga, mõõdukalt pikergused, tihke viljalihaga ja kaetud iseloomuliku valkja kirmega.

Värsketele viljadele on iseloomulik:

— punakaslilla kuni tume sinakaslilla kest, millel on iseloomulik kirmekiht ja mõnikord väikesed rohekad laigud;

— kollane või kollakasroheline viljaliha.

Keemilised omadused:

suhkrud – korjamisel vähemalt 9,0 Brixi kraadi;

polüfenoolid – vähemalt 900 mg/kg.

KPNiga ploom „Susina di Dro” on oma organoleptiliste omaduste poolest maheda magushapu maitsega, lõhnav ja meeldiva pehme konsistentsiga.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Tootmise, puhastamise ja pakendamise etapid peavad toimuma punktis 4 määratletud geograafilises piirkonnas, sest nii ei saa viljad kahjustada ega lähe hallitama, lisaks aitab tootmisahela kiire lõpetamine säilitada vilja katvat iseloomulikku kirmekihti.

3.6. Erieeskirjad viilutamise, riivimise, pakendamise jm kohta:

KPNiga ploomid „Susina di Dro” pakendatakse vastavalt kehtivatele nõuetele. Kõik pakendi liigid on suletud võrgu, kile või kaanega.

3.7. Erieeskirjad märgistamise kohta:

Toote müügipakendil peab olema kiri KPN „Susina di Dro” ning alljärgneva kirjeldusega logo. Logol on roheline leht ja lilla värvusega stiliseeritud ploom, mille keskosas on valge kiri „SUSINA DI DRO DOP” ja ploomi servas „DENOMINAZIONE D’ORIGINE PROTETTA”.

Logo:

Nimetusele on keelatud lisada mis tahes tähistusi, mis ei ole selgesõnaliselt ette nähtud, samuti märkeid, mis võivad tarbijat eksitada.

4. Geograafilise piirkonna täpne määratlus:

KPNiga ploomi „Susina di Dro” tootmispiirkond hõlmab Trento autonoomse provintsi järgmisi kommuune: Arco, Bleggio Inferiore, Bleggio Superiore, Calavino, Cavedine, Fiavè, Dorsino, Drena, Dro, Lasino, Lomaso, Nago-Torbole, Padergnone, Riva del Garda, San Lorenzo in Banale, Stenico, Tenno, Terlago, Vezzano ja Trento, mis piirneb Cadine, Sopramonte, Sant’Anna, Vigolo Baselga ja Baselga del Bondone aladega.

5. Seos geograafilise piirkonnaga:

5.1. Geograafilise piirkonna eripära:

KPNiga ploomi „Susina di Dro” tootmispiirkond eristub Garda järve lähedusest mõjutatud iseloomulike kliimatingimuste poolest. Kuna piirkond asub Alpi piirkonna südames, on seal väga mahe temperatuur, mille aastane keskmine on 12,4 °C. Märkimist väärib ka pikk valgusküllane aeg – enamiku ajast on taevas pilvitu, päevas on keskmiselt kümme tundi valgust, seega kokku 36 000 sekundit päikesevalgust (iga aasta 21. juuni keskmised andmed). Ka talvekuudel, mis on Itaalia eel-Alpides Kesk- ja Ida-Euroopaga samaväärselt udused, on kuus päikesevalgust 100–120 tundi, mis teeb keskmiselt 3–4 tundi päikest päevas. Kõnealune nähtus on seotud eelkõige tuulte perioodilise liikumisega: orgudest laskuvad õhuvoolud alla ja järve poolt tõusevad õhuvoolud üles (viimati mainitud nähtus kannab nime Òra del Garda). See soe tuul tagab pilvitu taeva ning on talvel vastukaaluks põhja poolt tulevatele külmadele tuultele ja mahendab suvel pärastlõunaseid kõrgeid temperatuure, mis võiksid muidu mõjuda halvasti fenoolide sisaldusele ja suhkrute akumuleerumisele viljas. KPNiga ploomi „Susina di Dro” tootmispiirkonnas on seega eriliselt mahedad talved ning ka suvel esineb üksnes harva põuaperioode ja liiga kõrget temperatuuri. Nendele omadustele lisanduvad mullastikutingimused, sest pinnas on geoloogiliselt tekkinud meresetete tõttu väga soodne. Kogu piirkonnas on pinnas kergelt aluseline, ning tänu sellele on mineraalained kergesti kättesaadavad, eriti hästi imenduvad fosfor, kaltsium ja magneesium.

5.2. Toote eripära:

„Susina di Dro” põhineb kohalikul sordil, mida on pikka aega Sarca jõe orgudes kasvatatud ja mis on seetõttu geneetiliselt stabiilne.

„Susina di Dro” suurim eripära on seotud polüfenoolide sisaldusega, mis omakorda mõjutab otsustavalt vilja organoleptilisi omadusi, värvust ja maitset, ning pakub suurt huvi ka farmakoloogilisest vaatepunktist.

Ploomile on iseloomulik ka väga madal suhkrusisaldus, mis väljendub selle kohaliku ökotüübi omapärases magushapus maitses.

Tähelepanu vilja omapärale, st polüfenoolide ja suhkru sisaldusele on juhitud 1975. aastal avaldatud uurimuses. Varasemad kogutud andmed koos hilisemate uuringutega annavad tunnistust sellest, kuivõrd „Susina di Dro” omadusi on aja jooksul hinnatud ja kuidas need on praegu kinnitust leidnud.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel:

Kohaliku sordi „Prugna di Dro” selektsioon on toimunud sajandite jooksul tänu tootmispiirkonna talunike põllumajanduslikele oskustele. Uusi taimi aretati eelkõige seemnest või juurevõsudest paljundamise teel, mis eeldas pidevat kontrolli ja geeniparandustegevuse täpsust ning põhines fenotüübi jälgimisel, lähtudes eelkõige taime tootlikest omadustest ja vilja organoleptilistest omadustest.

KPNiga ploomis „Susina di Dro” olevate polüfenoolide ja suhkrute väljakujundamine ja akumuleerimine on tihedas seoses tootmispiirkonna kliimaga, eelkõige taimele langeva päikesekiirguse hulga ja õhutemperatuuriga. Kliimatingimused on esmatähtsad fenoolide metabolismis osalevate ensüümide toimimisrütmis ning fotosünteesimehhanismis, mis määrab ära süsivesikute ja seega suhkrute akumuleerimise.

Need bioloogilised fenomenid on seotud kliimatingimustega, mis on tootmispiirkonnas eriti soodsad, kuna tulenevad Itaalia kõige suurema järve Garda mahendavast toimest ja järve briisist. Eriti oluline mõju on kohalikul briisil nimega Òra del Garda, mis tagab pärastlõunasel ajal puhudes pilvitu taeva ja muudab suvised kõrged temperatuurid mahedamaks.

Lillakas-sinist värvust tekitavate antotsüaanide kogunemine ploomi väliskihti sõltub otseselt viljadele langevast päikesekiirgusest ning suhkrusisaldus on seotud briisi poolt mahendatud temperatuuridega, nii et see ei tekita taimede kasvule stressi.

KPNiga ploomi „Susina di Dro” kasvatuspiirkonnas on taimekasvatus oluline ka sotsiaal-majanduslikust küljest, olles võrreldav viinamarja- ja õunakasvatusega.

Kohalike ploomide kasvatus on sajandite jooksul olnud piirkonnas hästi esindatud ning sellest annavad tunnistust ka 1284. aastast pärineva Sarca madaliku normistiku „Carta di Regole del Piano del Sarca” 42 osas esinevad tsitaadid.

Hilisemal ajal on kogu Valle del Sarca kommuun, mis on alati olnud väga huvitatud KPNiga ploomide „Susina di Dro” eriliste omaduste väärtustamisest, hakanud aktiivselt tegutsema ka kultuurivaldkonnas, tekitades turismi, maakonna ja toiduainetetööstuse vahelise sünergia. Oluliseks algatuseks on nädal „Settimana del Prugno Fiorito di Dro”, mis märgib 70ndatest aastatest alguse saanud kohtumiste seeriat ning millest nüüdsel ajal on välja kujunenud augustikuus toimuv üritus „Dro il tempo delle prugne”.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Susina di Dro” tunnustamise ettepaneku 2. mai 2009. aasta Itaalia Vabariigi Teatajas nr 100.

Spetsifikaadi terviktekst on kättesaadav järgmisel veebisaidil:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

või

otse põllu-, toidu- ja metsamajandusministeeriumi veebisaidil (http://www.politicheagricole.it), klõpsates „Prodotti di Qualità” („Kvaliteettooted”; ekraanil vasakul) ning seejärel „Disciplinari di Produzione all’esame dell’UE [regolamento (CE) n. 510/2006]” („ELi läbivaatuseks esitatud spetsifikaadid (määrus (EÜ) nr 510/2006)”).

(1) ELT L 93, 31.3.2006, lk 12.